ДЕТСКА ГРАДИНА „ ПРОЛЕТ” с. ПЪРВЕНЕЦ
4110 с. Първенец, ул. „Мир” № 2, община Родопи, тел. 0882898210
email: inof-16028292@edu.mon.bg; parvenets.prolet@rodopi.bg  

Утвърждавам:...................................
           Миглена Кръстанова
Заповед № РД-10-4/16.09.2026 г.




ЕТИЧЕН КОДЕКС НА РАБОТЕЩИТЕ С 

ДЕЦА
В ДЕТСКА ГРАДИНА „ПРОЛЕТ”


                       




Приет с решение на Педагогически               	съвет № 1 с - Протокол № 1/15.09.2026 г.

Въведение:
Етичният кодекс представлява стандартите за етично поведение на работещите с деца в сферите на: образование, здравеопазване, социални грижи, правосъдие, вътрешни работи и др.

Моралният кодекс за работа с деца има за цел:
1. Да представят основните ценности и принципи, които работещите с деца трябва да знаят и спазват в своята практика.
2. Да утвърдят волята и стремежа на работещите с деца за етичност в практическата им дейност.
3. Да насочват поведението и подпомагат работещите с деца в решаването на етични дилеми, които срещат в своята практика.
4. Да очертават моралните отговорности на работещите с деца: към детето, към семейството, помежду им и към обществото.
Раздел I
Основни положения:
Работещите с деца изпълняват своите функции, като се ръководят от основните ценности и принципи:
Чл. 1. Детството е изключително важен период от живота на човека. Чл. 2. Семейството е най-естествената среда за развитието на детето. Чл. 3. Всяко дете притежава неповторима уникалност и стойност.
Чл. 4. На всяко дете е гарантирано правото на:
· свобода и изразяване на мнение;
· свобода на мисълта, съвестта и религията;
· формиране на собствени възгледи и право да ги изразява свободно;
Чл. 5. Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие.
Чл. 6. Всяко дете има право на закрила за нормалното му физическо, умствено, нравствено и социално развитие.
Чл. 7. Всяко дете и всяко семейство заслужават да бъдат подпомогнати да развият пълния си потенциал.
Чл. 8. Във всички случаи да се защитават по най-добър начин интересите на детето.
Чл. 9. Всяко дете попаднало в риск, има нужда от специална закрила за извеждането му от рисковата ситуация.
Чл. 10. Децата с изявени дарби се ползват от мерките за специална закрила.
Чл. 11. Работещите с деца трябва да притежават определени личностни, морални и социални качества.

Раздел II
Морални отговорности към детето
Чл. 12. Да основаваме практика си на съвременните знания за детското развитие и познаване на индивидуалните особености на всяко дете.
Чл. 13. Да разбираме и уважаваме уникалността на всяко дете.
Чл. 14. Да се съобразяваме със специфичната уязвимост на всяко дете.
Чл. 15. Да създаваме безопасна и здравословна среда, която стимулира социалното, емоционалното и физическото развитие на детето.

Чл. 16. Да подкрепяме правото на детето на свободно изразяване на мнение по всички въпроси от негов интерес.
Чл. 17. Да работим в най-добрия интерес на детето.
Чл. 18. Да осигуряваме на децата с увреждания равни възможности за достъп до адекватни грижи и образование.
Чл. 19. Да не участваме в практики, които не зачитат достойнството на детето или са опасни и вредни за физическото и емоционалното му здраве и развитие.
Чл. 20. Да не участваме в практики, които дискриминират по някакъв начин децата на основата на раса, етнически произход, религия, пол, националност, език, способности, или на база на статуса, поведението или убежденията на родителите.
Чл. 21. Да познаваме симптомите на насилие над дете – физическо, сексуално, вербално, емоционално малтретиране или занемаряване. Да познаваме и спазваме закомите и процедурите, защитаващи детето от насилие.
Чл. 22. При съмнение за малтретиране да уведомяваме органите за закрила на детето и да следим дали са предприети необходимите мерки.
Чл. 23. Когато друго лице изкаже подозрения за малтретиране на дете, да му окажем пълно съдействие за предприемане на подходящи действия за закрила на детето.
Чл. 24. Когато ни станат известни действия или ситуации, които заплашват здравето и сигурността на детето, ние имаме морална и законова отговорност да информираме органите за закрила на детето.

Раздел III
Морални отговорности към семейството
Чл. 25. Наша първостепенна отговорност е да подпомогнем семейството при отглеждането и възпитанието на децата.
Чл. 26. Да зачитаме достойнството на всяко семейство и неговата култура, обичаи, език и убеждения.
Чл. 27. Да уважаваме ценностите на семейството при отглеждане и възпитание на децата и правото му да взема решения за своите деца.
Чл. 28. Да информираме семейството за всички решения отнасящи се до детето и когато е подходящо да го включваме във вземането на такива решения.
Чл. 29. Да зачитаме правото на семейството да бъде информирано за начина, по който работим с детето.
Чл. 30. Да информираме родителите за изследователските проекти, включващи техните деца и да се стремим да им даваме възможност да упражняват правото си да откажат участието, без да изпитват чувство за вина. Да не позволяваме и да не участваме в изследвания, които по някакъв начин могат да застрашат здравето, образованието, развитието или благополучието на детето.
Чл. 31. Да не използваме нашите отношения със семейството за лично облагодетелстване. Да не влизаме в отношения с членовете на семейството, които могат да навредят на ефективността на работата ни с детето.
Чл. 32. Да осигуряваме конфиденциалност на информацията и да зачитаме правото на семейството на личен живот, с изключение на случаите на малтретиране и лоша грижа. Това не важи в случаите, когато имаме основания да считаме, че благополучието на детето е в риск.
Чл. 33. Ангажираме се с разработването на правила за опазване на поверителността на информацията, които да бъдат достъпни и задължителни за целия персонал и семействата. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.

Чл. 34. В случаите, когато има конфликт между членовете на семейството, ще работим открито, споделяйки наблюденията си за детето, за да помогнем на всички включени страни да вземат информирано решение, като стриктно ще се въздържаме от вземане страна в конфликта.

Раздел IV
Морални отговорности към колегите
Чл. 35. Да изграждаме и поддържаме отношения на уважение, доверие, сътрудничество и колегиалност.
Чл. 36. Да обменяме информация и ресурси, които имат отношение към благополучието и закрилата на правата на детето.
Чл. 37. Да работим за утвърждаване собствения и на колегите си авторитет, като се въздържаме от действия, които биха уронили престижа на професията и да проявяваме нетърпимост към подобни действия.

Раздел V
Морални отговорности към обществото
Чл. 38. Да предоставяме висококачествени програми и услуги. Няма да предлагаме услуги, за които не притежаваме компетентност, квалификация или ресурси и правоспособност.
Чл. 39. Да работим за създаване на сигурна обществена среда, в която детето да получава адекватни здравни грижи, храна, подслон, възпитание и да живее без насилие.
Чл. 40. Да работим за подобряване на сътрудничеството между организациите както и за интердисциплинарното взаимодействие между професиите, които имат отношение към благополучието на децата и семейството.
Чл. 41. Да съдействаме за повишаване степента на разбиране на децата и техните нужди от обществото.
Чл. 42. Да работим за популяризирането на правата на децата, както и за повишаване чувствителността на обществото към нарушаването им.
Чл. 43. Да работим за подкрепа на законите и политиките, които подпомагат благополучието на децата и семействата им и да се противопоставяме на тези, които го нарушават.

Раздел VI
Взаимоотношения с организационните структури Община, РУО и МОН
Чл. 44. (1). Служителите извършват своята дейност на най-високо ниво на компетентност в съответствие с професионалните критерии и поемат за решаване само такива задачи, за които са придобили необходимата квалификация.
(2). Служителят извършва административно обслужване законосъобразно, своевременно, точно, добросъвестно и безпристрастно.
(3). Служителят отговаря на поставените въпроси съобразно функциите, които изпълнява. При необходимост той пренасочва въпросите към друг свой колега, който притежава съответната компетентност.

Раздел VII
Професионално поведение
Чл. 45. Служителят не трябва да иска, приема или разпределя подаръци, дарения, хонорари, услуги или други облаги за себе си или семейството си, за близки или колеги, които

могат да доведат до пристрастност или да окажат влияние върху изпълнението на служебните му задължения, преценката или функциите му, или да бъдат възнаграждение за това.
Чл. 46. Служителят не трябва да позволява да бъде поставян или да изглежда поставен в положение на зависимост от когото и да било. Той също не трябва да извършва работата си по начин допускащ влияние от друг.
Чл. 47. Служителят опазва повереното му имущество с грижата на добър стопанин и не допуска използването му за лични цели. Информира своевременно директора при загуба или повредата му.
Чл. 48. Служителят в изпълнение на заеманата длъжност трябва да осигури ефективно, компетентно и икономично използване на собствеността, средствата, услугите и финансовите източници, които са му поверени. Те не трябва да бъдат използвани за лични цели или предоставяни на трети лица, освен ако е изрично предвидено.
Чл. 49. Служителят трябва да извършва необходимите действия за защита на сигурността и поверителността на информацията, за която е отговорен или му е известна. Използва документите в детската градина единствено по повод изпълнение на служебните си задължения, при строго спазване на правилата за защита на информацията.
Чл. 50. Бившият служител не трябва да използва или разкрива поверителна информация, получена от него по време на службата му, освен ако законно е упъномощен да го направи.
Чл. 51. Бившите служители трябва да се въздържат от коментари или действия, които биха причинили загуба на доверие в образователната система, общността, на деската градина или който и да е служител в системата.

Раздел VIII
Конфликт на интереси
Чл. 52. (1). Конфликт на интереси възниква тогава, когато служителят има личен интерес и той му влияе дотолкова, че пречи на безпристрастното и обективно вземане на решения или изпълнение на служебните задължения.
(2). Служителят може да извършва образователни услуги на деца, които се обучават в детската градина, след като декларира своята дейност пред директора.
(3). Служителят не може да използва служебното си положение за лично и на семейството си облагодетелстване, извършвайки платени услуги по принуда.
(4). Служителят трябва да избягва всякакви ситуации, които могат да доведат до конфликт на интереси. При появяване на такъв конфликт той е длъжен да информира веднага ръководителя си.
(5). Служителят не трябва да допуска възможност друг служител да го постави в реален или предполагаем конфликт на интереси.
(6). В случай на вече възникнал конфликт на интереси и само съобразно с нарежданията на ръководителя му служителят може да се оттегли от служебните си задължения, които са причина за възникването на конфликта.

Раздел IX Комисия по етика
Чл. 53. (1). За спазване на етичния кодекс и разрешаване на възникнали с приложението му казуси се създава Комисия по етика.
(2). Членовете се избират от Педагогически съвет за срок от три години.

(3). Комисията се избира в срок до един месец след утвърждаване на Етичния кодекс от Педагогически съвет.
Чл. 54. (1). Комисията по етика:
· разглежда сигнали, свързани със спазването на този Етичен кодекс;
· дава задължителни тълкувания на Етичния кодекс;
(2). Комисията по етика приема Правилник за дейността си, който се утвърждава на Педагогически съвет.
Чл. 55. Всеки заинтересован служител има право да внесе сигнал до Комисията по етика.
Чл. 56. (1). Комисията по етика разглежда постъпилите сигнали и се произнася с мотивирано становище най-късни в тримесечен срок от постъпването им.
(2). При установено неспазване на Етичния кодекс Комисията налага санкции.
(3). Непроизнасянето в срок се смята за мълчалив отказ за налагане на санкция.
Чл. 57. Комисията по етика е длъжна веднъж годишно да отчита дейността си пред Педагогически съвет.

Стандарти за обслужване на родителите
Отнасяйте се към всички родители с уважение. Отнасяйте се с другите така, както ти искаш да се отнасят към теб.
Проявявайте неутрална и честна позиция спрямо всички хора. Реализирайте поведение, лишено от пристрастия, честно и равно поставено отношение към всички родители.
Демонстрирайте външен вид и поведение, които се отразяват положително върху имиджа на детската градина. Начинът на обличане говори за нашето отношение. Носете облекло подходящо на заеманата длъжност. Помнете, че това, което носите се отразява на вашето настроение, на грижата, която полагате в работата си и на реакцията на родителите.
Отговаряйте осведомено   и   предоставяйте   актуална   и   точна   информация.
Стремежът на служителите да бъде максималното подпомагане на родителите.
Поддържайте професионално отношение. Професионализмът се разкрива чрез работата, която се върши етично, компетентно, позитивно.
Насърчавайте работата в екип. Работата в екип е способността за съвместна работа за постигане на обща цел. Способността да се насочват личните постижения към организационни цели е формулата обикновените хора да постигат необикновени резултати.
Спазвайте ангажиментите си. Помнете, че важен елемент от качественото обслужване на родителите е посрещането на техните нужди и очаквания.
Отговаряйте навреме. Отделяйте на родителите необходимото време.
Променяйте вашата организация. Старайте се всеки ден да установявате отлична работна етика и да намерите начини да участвате активно в работата на вашата организация. Духът на служителите е важен и зависи от максималните усилия на всички.
Създавайте ваш собствен стил на работа. Бъдете искрени и последователни по всяко време. Помнете, че личните ви качества се отразяват на стандартите, които създавате за себе си. Разликата между ефективно и неефективно обслужване на родителите е въпрос на компетентност, умения за общуване, съпричастност.

Задължавам се:
Да уважавам уникалността и потенциала на всяко дете. Да работя в най-добрия интерес на детето.
В работата си в никакъв случай да не използвам физически наказания и възпитателни методи, уронващи достойнството на детето.

Да уважавам и подкрепям семействата при отглеждане и възпитание на децата.
Да уважавам колегите и да ги подкрепям и насърчавам в изпълнение на етичните правила/кодекс/
Да поддържам висок стандарт на професионално поведение, като постоянно обогатявам знанията и уменията си.
Да служа като застъпник на детето и семейството в общността и обществото. Да спазват етичните правила заложени в този кодекс.

Заключителни разпоредби
Правилата на поведение съдържащи се в този Етичен кодекс са неизменна част от ежедневната работа на служителите. Спазването на етичните правила за поведение са гаранция за законността на действията на служителите и защита от неоснователни обвинения.
Чрез спазването на правилата за поведение заложени в Етичния кодекс и приети от всеки служител се допринася за изграждането и утвърждаването на положителния образ на детската градина.
Настоящият Етичен кодекс е отворен документ подлежащ на непрекъснато развитие и обогатяване.

ВЪРЕШНИ ПРАВИЛА
ЗА НАБЛЮДЕНИЕ, УСТАНОВЯВАНЕ И ДОКЛАДВАНЕ НА НАРУШЕНИЯТА И ЗА ПРЕДПРИЕМАНЕ НА ПОСЛЕДВАЩИ МЕРКИ ПРИ ПРИЛАГАНЕ НА ЕТИЧНИЯ
КОДЕКС
1. Настоящите правила уреждат реда и начините за наблюдение, установяване и
докладване на нарушенията и за предприемане на последващи мерки при прилагането на
Етичния кодекс за поведение на учителите, служителите и работниците в детската градина. Под
„нарушения на Етичния кодекс” по смисъла на тези правила се разбират следите групи прояви в тяхното поведение:
· Неспазване на действащото законодателство;
· Неспазване на документите на детската градина;
· Действия и/или бездействия водещи до разрушаване на доверието към детската градина;
· Грубо отношение към деца, родители, колеги и външни лица, проявено неуважение, незачитане на правата и достойнството на личността и допускане на прояви на дискриминация поради етнически, религиозни и други причини;
· Прояви на накърняване на авторитета на други учители, служители и работници и на престижа на детската градина, допуснати в или извън нея;
· Прояви на недобросъвестно и некомпетентно изпълнение на възложените функции и накърняване на интересите на други лица.
2. Наблюдението и докладването на посочените в т. 2 нарушения да се извършват по две направления:
· Вътрешно докладване – от педагогически и непедагогически персонал;
· Външно докладване – от родители, граждани, представители на институции и фирми;
3. Сигналите за нарушенията се приемат в детската градина и се регистрират във входящия дневник на детската градина.
4. Регистрираните сигнали се разглеждат от Комисията по етика в детската градина, назначена със заповед на директора.
5. Комисията по етика е в състав: 
Светла Маркова- ст. учител ДГ
Ваня Христова – ст. учител ДГ
6. Комисията по етика се председателства от Ренета Кехайова – ст. учител ДГ.
7. Всички постъпили сигнали се разглеждат от Комисията по етика на нейните заседания, за което се води протокол.
8. Комисията по етика не е длъжна да разглежда анонимни сигнали.
9. Членовете на Комисията по етика взимат решения с явно гласуване и обикновено мнозинство – 50 + 1.
10. Председателят свиква първо заседание за разглеждане на постъпилият сигнал в седемдневен срок от постъпването му.
11. При необходимост от допълнителни данни и доказателства се извършва проверка и се провежда разговор със свидетели на нарушението.
12. При невъзможност случая да се изясни на едно заседание се насрочва последващо такова в седемдневен срок след първото.
13. При установяване на нарушения на етичните правила, представляващи и
дисциплинарни нарушения, преписката се докладва и на директора за взети дисциплинарни мерки по Кодекса на труда.
14. За предприетите мерки и наложени наказания се уведомяват председателя на комисията по етика и лицето, което е подало сигнал.
15. При първоначално постъпване на работа всеки учител, служител, работник се запознава с Етичния кодекс и настоящите Вътрешни правила.
